

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKA NAČELNICA**

**KLASA: 112-02/17-01/1**

**URBROJ: 2198/31-01-17-1**

**Gračac, 31. siječnja 2017. godine**

Na temelju članka 17. i 19. stavka 2. Zakona o službenicima i namještenicima u lokalnoj i područnoj (regionalnoj) samoupravi («Narodne novine» 86/08, 61/11), općinska načelnica Općine Gračac raspisuje

**JAVNI NATJEČAJ**

**za imenovanje pročelnika Jedinstvenog upravnog odjela Općine Gračac**

Raspisuje se javni natječaj za imenovanje:

- pročelnika Jedinstvenog upravnog odjela Općine Gračac,

kategorija: I, potkategorija: glavni rukovoditelj, rang: 1, radno mjesto broj 1. iz Pravilnika o unutarnjem redu Jedinstvenog upravnog odjela Općine Gračac

(“Službeni glasnik Zadarske županije” 20/10, 19/12,

„Službeni glasnik Općine Gračac” 4/14, 6/16- dalje:

Pravilnik o unutarnjem redu Jedinstvenog upravnog odjela Općine Gračac),

1 izvršitelj/izvršiteljica, na neodređeno vrijeme,

uz obvezni probni rad u trajanju od 3 mjeseca.

Kandidati za navedeno radno mjesto, pored općih uvjeta (punoljetnost, hrvatsko državljanstvo, zdravstvena sposobnost za obavljanje poslova radnog mjesta) iz čl. 12. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11) moraju ispunjavati i sljedeće posebne uvjete utvrđene Pravilnikom o unutarnjem redu Jedinstvenog upravnog odjela Općine Gračac i to:

* magistar pravne struke ili stručni specijalist pravne struke,
* najmanje jedna godina radnog iskustva na odgovarajućim poslovima,
* položen državni stručni ispit,
* organizacijske sposobnosti i komunikacijske vještine potrebne za uspješno upravljanje upravnim tijelom.

U skladu s odredbama čl. 24. st. 2-4. Uredbe o klasifikaciji radnih mjesta u lokalnoj i područnoj (regionalnoj) samoupravi ("Narodne novine" broj 74/10, 125/14), iznimno, na radno mjesto pročelnika Jedinstvenog upravnog odjela može biti imenovan sveučilišni prvostupnik struke, odnosno stručni prvostupnik struke koji ima najmanje pet godina radnog iskustva na odgovarajućim poslovima i ispunjava ostale uvjete za imenovanje, ako se na javni natječaj ne javi osoba koja ispunjava propisani uvjet stupnja obrazovanja.

Temeljem odredbe članka 35. Uredbe o klasifikaciji radnih mjesta u lokalnoj i područnoj (regionalnoj) samoupravi ("Narodne novine" broj 74/10, 125/14), osobe koje su po ranijim propisima stekle visoku stručnu spremu mogu biti raspoređene na radna mjesta za koja je kao uvjet utvrđen stupanj obrazovanja magistar struke ili stručni specijalist, a osobe koje su po ranijim propisima stekle višu stručnu spremu mogu biti raspoređene na radna mjesta za koja je kao uvjet utvrđen stupanj obrazovanja sveučilišni ili stručni prvostupnik struke.

U službu ne može biti primljena osoba za čiji prijam postoje zapreke iz članka 15. i 16. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11).

Na natječaj se mogu javiti osobe oba spola. Riječi i pojmovni skupovi u ovom natječaju koji imaju rodno značenje, bez obzira jesu li korišteni u muškom i ženskom rodu, odnose se na jednak način na muški i ženski rod.

Kandidati su dužni podnijeti pisanu prijavu na natječaj. Prijavu su dužni vlastoručno potpisati. U prijavi se navode osobni podaci podnositelja prijave (osobno ime i prezime, OIB, adresa stanovanja, broj telefona, po mogućnosti e-adresa) i naziv radnog mjesta na koje se prijavljuje.

Uz prijavu na natječaj potrebno je priložiti:

- životopis,

- dokaz o hrvatskom državljanstvu (preslik osobne iskaznice, putovnice, domovnice ili vojne iskaznice),

- dokaz o ispunjavanju uvjeta stupnja obrazovanja i struke za radno mjesto (preslik diplome),

- dokaz o ukupnom radnom iskustvu i radnom iskustvu na odgovarajućim poslovima od najmanje jedne godine (potrebno je dostaviti dokumente navedene pod a) i b)- preslike):

a) elektronički zapis (u slučaju da je osiguranik podnio zahtjev u elektroničkom obliku preko korisničkih stranica Hrvatskoga zavoda za mirovinsko osiguranje) odnosno potvrda o podacima evidentiranim u matičnoj evidenciji Hrvatskoga zavoda za mirovinsko osiguranje koju Zavod na osobno traženje osiguranika izdaje na šalterima područnih službi/ureda Hrvatskoga zavoda za mirovinsko osiguranje, a koji zapis/potvrda ne smije biti stariji od 3 mjeseca

b) preslik ugovora, rješenja ili potvrda poslodavca ili drugi odgovarajući dokument kojim se dokazuje radno iskustvo na odgovarajućim poslovima,

- dokaz o položenom državnom stručnom ispitu, ako je položen (preslik),

- dokaz da se protiv kandidata/kinje ne vodi kazneni postupak te da nije osuđivan za kaznena djela iz članka 15. Zakona o službenicima i namještenicima u lokalnoj i područnoj (regionalnoj) samoupravi (uvjerenje nadležnog suda o nekažnjavanju ne starije od 6 mjeseci –preslik),

- originalnu vlastoručno potpisanu izjavu o nepostojanju zapreka iz čl. 15. i 16. Zakona o službenicima i namještenicima u lokalnoj i područnoj (regionalnoj) samoupravi (nije potrebno ovjeravati).

Uvjerenje o zdravstvenoj sposobnosti dostavlja izabrani kandidat po obavijesti o izboru, a prije donošenja rješenja o imenovanju.

Sve isprave koje su dostavljene u preslici izabrani kandidat je dužan dostaviti u izvorniku prije donošenja rješenja o imenovanju.

Osoba koja nema položen državni stručni ispit može se prijaviti na natječaj, a ukoliko bude izabrana dužna ga je položiti u roku od godinu dana od prijma u službu.

Urednom prijavom smatra se prijava koja sadrži sve podatke i priloge navedene u natječaju.

Osoba koja nije podnijela pravodobnu i urednu prijavu ili ne ispunjava formalne uvjete iz natječaja, ne smatra se kandidatom prijavljenim na natječaj.

Osobe koje ne ispunjavaju formalne uvjete iz natječaja kao i one koji nisu podnijele pravodobnu i urednu prijavu o tome će biti obaviještene pisanim putem.

Natječajni postupak obuhvaća obaveznu prethodnu provjeru znanja i sposobnosti kandidata na koju mogu pristupiti samo kandidati koji su podnijeli pravodobnu i urednu prijavu te ispunjavaju formalne uvjete iz natječaja.

Ako kandidat ne pristupi testiranju i/ili intervjuu, smatrat će se da je povukao prijavu na natječaj.

Kandidat koji ima pravo prednosti prijma prema posebnom zakonu, dužan je u prijavi na natječaj pozvati se na to pravo, a ima pravo prednosti u odnosu na ostale kandidate samo pod jednakim uvjetima odnosno ako na provedenom testiranju i intervjuu ostvari jednak ili veći broj bodova u odnosu na ostale kandidate. Da bi ostvario pravo prednosti pri prijmu u službu, kandidat koji ispunjava uvjete za ostvarivanje toga prava, dužan je uz prijavu na natječaj priložiti sve dokaze o ispunjavanju traženih uvjeta sukladno posebnom zakonu na temelju kojeg ostvaruje to pravo. U Jedinstvenom upravnom odjelu Općine Gračac nije ostvarena odgovarajuća zastupljenost pripadnika srpske nacionalne manjine sukladno Ustavnom zakonu o pravima nacionalnih manjina, a pripadnici ove nacionalne manjine koji to žele ostvariti kao prednost pod jednakim uvjetima, dužni su se pozvati u prijavi na natječaj na to pravo i navesti da pripadaju ovoj nacionalnoj manjini, bez obveze dostavljanja dokaza o nacionalnoj pripadnosti.

Na web-stranici Općine Gračac [www.gracac.hr](http://www.gracac.hr) objavit će se opis poslova, podaci o plaći, način obavljanja prethodne provjere znanja i sposobnosti kandidata, područja provjere te pravni i drugi izvori za pripremanje kandidata za provjeru. Na istoj web-stranici te na oglasnoj ploči Općine Gračac, Park sv. Jurja 1, 23440 Gračac, objavit će se vrijeme održavanja prethodne provjere znanja i sposobnosti kandidata, najmanje 5 dana prije održavanja provjere te druge potrebne obavijesti po ovom natječaju.

Pisane prijave na natječaj, s dokazima o ispunjavanju uvjeta, podnose se u roku od 8 dana od objave natječaja u „Narodnim novinama“, na adresu: Općina Gračac, Park sv. Jurja 1, 23440 Gračac, s naznakom: »Prijava na javni natječaj za imenovanje pročelnika Jedinstvenog upravnog odjela Općine Gračac«– ne otvaraj!. Prijava je zaprimljena u roku ako je prije isteka roka zaprimljena u pisarnici Općine Gračac, Park sv. Jurja 1, 23440 Gračac, a ako je prijava upućena poštom preporučeno ili predana ovlaštenom pružatelju poštanskih usluga, dan predaje pošti, odnosno ovlaštenom pružatelju poštanskih usluga smatra se danom predaje javnopravnom tijelu kojem je upućena.

Nakon raspisanog natječaja ne mora se izvršiti izbor, ali se u tom slučaju donosi odluka o poništenju, kao i u slučaju da se na natječaj ne prijavi niti jedan kandidat.

O rezultatima javnog natječaja kandidati će se izvijestiti dostavom rješenja o imenovanju izabranog kandidata u zakonskom roku koji za donošenje rješenja iznosi 60 dana od isteka roka za podnošenja prijava na natječaj.

**OPĆINA GRAČAC**

**OPĆINSKA NAČELNICA:**

**Nataša Turbić, prof.**